በኦሮሚያ ክልል በኮሮና ምክንያት እንቅስቃሴዎች እንደማይቆሙ ተገለፀ
አዲስ አበባ፡- በሀገራችን ከፍተኛ የሆነ የኢኮኖሚ ቀውስ እንዳይከሰትና የአብዛኛውም ህብረተሰብ ኑሮ እንዳይናጋ በክልሉ ማንኛውም አይነት እንቅስቃሴ ጥንቃቄ በተሞላበት መንገድ እንደሚቀጥል የኦሮሚያ ክልል አስታወቀ፡፡
የኦሮሚያ ክልል ፕሬዚዳንት አቶ ሽመልስ አብዲሳ በጽህፈት ቤታቸው ከክልሉ ባለሀብቶች ጋር የኮቪድ-19 ወረርሽኝን ለመከላል በተወያዩበትና የገንዘብ ድጋፍ በተደረገበት ወቅት ለጋዜጠኞች እንደገለጹት፤ ይህን ፈታኝ በሽታ መቋቋም የምንችለው በጋራ በመቆምና በመደጋገፍ ብቻ ነው፡፡ማንኛውም አይነት እንቅስቃሴ በተለይ ደግሞ እንደ ትራንስፖርት፣ የኢንዱስትሪና የኮንስትራክሽን ስራዎች በርካታ ሰራተኞችን የያዙ ተቋማት በመሆናቸው ሰራተኞቻቸው ተገቢውን ጥንቃቄ እንዲያደርጉ በማድረግ ስራቸውን ማስቀጠል ይገባል፡፡
እንደ ፕሬዚዳንቱ ገለፃ፤ ይህ አለም አቀፍ ወረርሽኝ ኃያላን ሀገራትን ፈትኗል፡፡ አጠቃላይ የአለምን ኢኮኖሚ ታይቶ በማይታወቅ ደረጃ ጎድቶታል፡፡ ሀገራችን ደግሞ ያላት የኢኮኖሚ ዓቅም ውስን በመሆኑ እንቅስቃሴዎችን አቁመን ለበርካታ ዜጎች አቅርቦት ማቅረብ ስለማንችል ጥንቃቄዎችን በማድረግ ሁሉም ሰው ስራውን እየሰራ በሽታውን መከላከል አለበት፡፡‹‹ የዛሬ ባለሀብቶችም የኢኮኖሚው እንቅስቃሴ ከቆመ እርዳታ የምትፈልጉበት ቀን እሩቅ ባለመሆኑ ሰራተኞቻችሁን ጥንቃቄ እንዲያደርጉ በማድረግ ስራችሁን መስራትና ሀገራችሁን መርዳት ይኖርባችኋል ሲሉ›› መልዕክት አስተላልፈዋል፡፡
የክልላችን የስራ እንቅስቃሴ መቆም የለበትም የሚሉት አቶ ሽመልስ፤ ባለሀብቶችን ለሀገራችን ከምን ጊዜውም በላይ ስለምታስፈልጓት በትጋት ሌት ተቀን መስራት አለባችሁ፡፡ ዛሬና ከዚህ በፊት ካደረጋችሁት የብር እርዳታ በላይ ትልቁ እርዳታ የሚሆነው ስራ ሳታቋርጡ ሰራተኞቻችሁ እርቀታቸውን ጠብቀውና ተገቢውን ጥንቃቄ አድርገው መስራት እንዲችሉ ስታደርጉ ነው ብለዋል፡፡ ሀገር እንደ ሀገርም መቀጠል የምትችለውና በሽታውንም ማለፍ የምትችለው ስራ ሳይቋረጥ ሲሰራ ብቻ ነው ያሉት ርዕሰ መስተዳድሩ ካልሆነ ግን ከበሽታው ይበልጥ ትልቅ ችግር የሚሆነው ረሃብ መሆኑን ገልፀዋል፡፡ 
ባለሀብቶችም ከ30 ሚሊዮን ብር በላይ፣ 200 ፍራሽ፣ 100 ኩንታል በቆሎና 3 መኪና ለኮሮና ወረርሽኝ መከላከል ድጋፍ ማድረጋቸው በሽታውን ለመቆጣጠር የሚደረገውን ትግል እንደሚያቀለው ተናግረዋል፡፡
የቤካስ ኬሚካል ካምፓኒ ማኔጂንግ ዳይሬክተር አቶ በቀለ ፀጋዬ እንደገለጹት፤ ባሁኑ ወቅት ለበሽታው መከላከል የሚያስፈልጉ እንደ ሳኒታዘርና የእጅ መታጠቢያ ሳሙናን እያመረቱ በማከፋፈል ላይ እንደሚገኙ ገልጸው ድርጅታቸው ማትረፍ የሚችለው ሰው ሲኖርና መስራት ሲችል ብቻ መሆኑን ተገንዝቦ አቅም ያጠራቸውን ወገኖች በመደገፍና ለአቅመ ደካሞች ደግሞ በተለየ ሁኔታ ድጋፍ በመደገፍ በሽታውን በመከላከሉ ዘመቻ ውስጥ መግባታቸውን ጠቁመዋል፡፡ 
‹‹መንግስት የሚያደርገውን ድጋፍ ውጤታማ ለማድረግ ከመንግስት ጎን እየሰራን ነው››ያሉት አቶ በቀለ በሽታውን መቆጣጠር ካልቻልን የሁላችንም ህይወት አደጋ ውስጥ ስለሚገባ ከምን ግዜውም በላይ ሌት ተቀን በመስራት ሀገራችንን ከችግር ማውጣት አለብን የሚል መልዕክትም አስተላልፈዋል፡፡
አዲስ ዘመን መጋቢት 26/2012
ሞገስ ፀጋዬ